CELEX: 32005R0306
Language: el
Date: 2005-02-24 00:00:00
Title: Κανονισμός (ΕΚ) αριθ. 306/2005 της Επιτροπής, της 24ης Φεβρουαρίου 2005, για την τροποποίηση του παραρτήματος I του κανονισμού (ΕΚ) αριθ. 138/2004 του Ευρωπαϊκού Κοινοβουλίου και του Συμβουλίου για τους οικονομικούς λογαριασμούς της γεωργίας στην ΚοινότηταΚείμενο που παρουσιάζει ενδιαφέρον για τον ΕΟΧ

25.2.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 52/9
            
         ΚΑΝΟΝΙΣΜΌΣ (ΕΚ) αριθ. 306/2005 ΤΗΣ ΕΠΙΤΡΟΠΉΣ
   της 24ης Φεβρουαρίου 2005
   για την τροποποίηση του παραρτήματος I του κανονισμού (ΕΚ) αριθ. 138/2004 του Ευρωπαϊκού Κοινοβουλίου και του Συμβουλίου για τους οικονομικούς λογαριασμούς της γεωργίας στην Κοινότητα
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 138/2004 του Ευρωπαϊκού Κοινοβουλίου και του Συμβουλίου, της 5ης Δεκεμβρίου 2003, για τους οικονομικούς λογαριασμούς της γεωργίας στην Κοινότητα (1),
   Εκτιμώντας τα ακόλουθα:
   
               (1)
            
            
               Το παράρτημα I του κανονισμού (ΕΚ) αριθ. 138/2004 καθορίζει τη μεθοδολογία των οικονομικών λογαριασμών της γεωργίας στην Κοινότητα (εφεξής «η μεθοδολογία ΟΛΓ»). Τα σημεία 3.056 και 3.064 του εν λόγω παραρτήματος παρέχουν παραδείγματα επιδοτήσεων προϊόντων και λοιπών επιδοτήσεων παραγωγής, αντίστοιχα, με αναφορά σε συγκεκριμένες γραμμές του προϋπολογισμού. Ορισμένες από τις αναφορές αυτές δεν ισχύουν πλέον και είναι αναγκαία η επικαιροποίηση και των δύο παραγράφων.
            
         
               (2)
            
            
               Το έργο της επικαιροποίησης της μεθοδολογίας ΟΛΓ έχει ανατεθεί στην Επιτροπή.
            
         
               (3)
            
            
               Επομένως, ο κανονισμός (ΕΚ) αριθ. 138/2004 πρέπει να τροποποιηθεί ανάλογα.
            
         
               (4)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής γεωργικών στατιστικών που συστάθηκε με την απόφαση 72/279/ΕΟΚ του Συμβουλίου (2),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 138/2004 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Φεβρουαρίου 2005.
      
         
            Για την Επιτροπή
         
         Joaquín ALMUNIA
         
            Μέλος της Επιτροπής
         
      
   
   
      (1)  ΕΕ L 33 της 5.2.2004, σ. 1.
   
      (2)  ΕΕ L 179 της 7.8.1972, σ. 1.
   
      ΠΑΡΑΡΤΗΜΑ
      Το παράρτημα Ι του κανονισμού (ΕΚ) αριθ. 138/2004 τροποποιείται ως εξής:
      
                  1.
               
               
                  Το σημείο 3.056 αντικαθίσταται από το ακόλουθο κείμενο:
                  
                              «3.056.
                           
                           
                              Ο τρόπος αποτίμησης της παραγωγής σε βασικές τιμές επιβάλλει την εφαρμογή μιας θεμελιώδους διάκρισης μεταξύ των επιδοτήσεων προϊόντων και των λοιπών επιδοτήσεων παραγωγής. Οι επιδοτήσεις των γεωργικών προϊόντων (1) μπορούν να καταβληθούν είτε στους παραγωγούς είτε σε άλλους οικονομικούς φορείς. Μόνον οι επιδοτήσεις προϊόντων που καταβάλλονται σε παραγωγούς γεωργικών προϊόντων προστίθενται στην αγοραία τιμή που λαμβάνουν οι παραγωγοί για να προκύψει η βασική τιμή. Οι επιδοτήσεις γεωργικών προϊόντων που καταβάλλονται σε οικονομικούς φορείς εκτός των παραγωγών γεωργικών προϊόντων δεν καταγράφονται στους ΟΛΓ.»
                           
                        
                     (1)  Οι επιδοτήσεις γεωργικών προϊόντων που καταβάλλονται στους παραγωγούς γεωργικών προϊόντων περιλαμβάνουν κάθε επιδότηση που καταβάλλεται υπό μορφή ελλειμματικών πληρωμών (deficiency payments) στους γεωργούς (ήτοι στην περίπτωση κατά την οποία το Δημόσιο καταβάλλει στους παραγωγούς γεωργικών προϊόντων τη διαφορά μεταξύ της μέσης αγοραίας τιμής και της εγγυημένης τιμής των γεωργικών προϊόντων)."
						
               
            
                  2.
               
               
                  Η παράγραφος 3.064 αντικαθίσταται από το ακόλουθο κείμενο:
                  
                              «3.064.
                           
                           
                              Στην περίπτωση της γεωργίας, οι λοιπές επιδοτήσεις παραγωγής περιλαμβάνουν κυρίως τις ακόλουθες ενισχύσεις:
                              
                                          —
                                       
                                       
                                          επιδοτήσεις του μισθολογίου ή του εργατικού δυναμικού,
                                       
                                    
                                          —
                                       
                                       
                                          επιχορηγήσεις για ελάφρυνση από τόκους [ΕΣΛ 95, σημείο 4.37 στοιχείο γ)] προς παραγωγικές μονάδες μόνιμους κατοίκους, ακόμα και όταν στοχεύουν στην ενθάρρυνση των επενδύσεων (2). Στην πραγματικότητα, πρόκειται για τρέχουσες μεταβιβάσεις που είναι σχεδιασμένες για να μειώνουν το λειτουργικό κόστος των παραγωγών. Στους λογαριασμούς αντιμετωπίζονται ως επιδοτήσεις προς τους παραγωγούς που ωφελούνται από αυτές, ακόμη και όταν στην πράξη η διαφορά του τόκου καταβάλλεται απευθείας από το κράτος στο πιστωτικό ίδρυμα που είχε χορηγήσει το δάνειο (κατά παρέκκλιση από το κριτήριο πληρωμής),
                                       
                                    
                                          —
                                       
                                       
                                          θετική αντιστάθμιση του ΦΠΑ λόγω του συστήματος ενιαίου συντελεστή (βλέπε σημεία 3.041 και 3.042),
                                       
                                    
                                          —
                                       
                                       
                                          κάλυψη εισφορών κοινωνικής ασφάλισης και φόρων ακίνητης περιουσίας,
                                       
                                    
                                          —
                                       
                                       
                                          κάλυψη άλλων δαπανών όπως οι ενισχύσεις ιδιωτικής αποθεματοποίησης του κρασιού και του γλεύκους σταφυλιών και επαναποθήκευσης των επιτραπέζιων κρασιών (στο βαθμό κατά τον οποίο ο ιδιοκτήτης των αποθεμάτων είναι γεωργική μονάδα),
                                       
                                    
                                          —
                                       
                                       
                                          διάφορες άλλες επιδοτήσεις παραγωγής,
                                       
                                    
                                          —
                                       
                                       
                                          ενισχύσεις αγρανάπαυσης (υποχρεωτική αγρανάπαυση που συνδέεται με τις ενισχύσεις ανά εκτάριο και εθελοντική αγρανάπαυση),
                                       
                                    
                                          —
                                       
                                       
                                          χρηματικές αποζημιώσεις για τις πράξεις απόσυρσης νωπών οπωροκηπευτικών από τις αγορές. Οι πληρωμές αυτές καταβάλλονται συχνά σε ομάδες παραγωγών εμπορεύσιμου προϊόντος και πρέπει να αντιμετωπίζονται ως επιδοτήσεις προς τη γεωργία λόγω του ότι αντισταθμίζουν άμεσα μια απώλεια παραγωγής,
                                       
                                    
                                          —
                                       
                                       
                                          πριμοδοτήσεις εποχικής προσαρμογής των βοοειδών και εκτατικοποίησης,
                                       
                                    
                                          —
                                       
                                       
                                          ενισχύσεις γεωργικής παραγωγής σε μειονεκτικές ή/και ορεινές περιοχές,
                                       
                                    
                                          —
                                       
                                       
                                          άλλες ενισχύσεις που καταβάλλονται προκειμένου να επηρεάσουν τις μεθόδους παραγωγής (εκτατικοποίηση, μεθόδους που επιτρέπουν τη μείωση της ρύπανσης κ.λπ.),
                                       
                                    
                                          —
                                       
                                       
                                          ποσά που καταβάλλονται στους γεωργούς ως αποζημίωση για επαναλαμβανόμενες απώλειες φυτικών ή ζωικών προϊόντων που θεωρούνται συνεχιζόμενες εργασίες και φυτειών όταν είναι ακόμη στην περίοδο ανάπτυξής τους (βλέπε σημεία 2.040 έως 2.045). Αντίθετα, οι μεταβιβάσεις που αποσκοπούν στην αποζημίωση των απωλειών ζώων ή/και φυτειών που χρησιμοποιούνται ως συντελεστές παραγωγής καταγράφονται ως λοιπές μεταβιβάσεις κεφαλαίου στο λογαριασμό κεφαλαίου.»
                                       
                                    
                        
                     (2)  Ωστόσο, όταν μια επιχορήγηση εξυπηρετεί το διπλό σκοπό της χρηματοδότησης τόσο της απόσβεσης του χρέους όσο και της καταβολής των τόκων επί αυτού και όταν δεν είναι δυνατό να την κατανείμουμε μεταξύ των δύο στοιχείων, το σύνολο της επιχορήγησης αντιμετωπίζεται ως επιχορήγηση επενδύσεων."